Hraško, Igor, poslanec NR SR (2014-07-04):
Ďakujem pekne, pani predsedajúca. Vážené kolegyne, kolegovia, pán prezident si začal plniť svoju úlohu tak, ako som si ju ja a možno aj mnoho občanov na Slovensku, ktorí mu dali dôveru, začal pracovať. Začal pracovať naozaj v prospech občanov a nie podľa nariadenia určitej skupiny, ktorá možno nejakým spôsobom dokázala ovplyvniť aj rozhodnutia prezidenta. Prezident vrátil tento zákon, pretože je zlý, a zrejme k tomu má naozaj pádny dôvod. Jedná sa to hlavne o tajnú voľbu alebo verejnú voľbu. Z minulosti a zo skúseností vieme, že SMER v zásade realizuje verejnú alebo o tajnú voľbu podľa toho, ako sa mu to hodí. Zo žiadneho ratia, žiadne racionálne tam nie je, žiadne dôvody pre, proti, ako to hovorí pán Susko, vždy len v tom prípade, keď sa mu to hodí, aktuálne pre to, čo potrebuje. A zažili sme tých volieb niekoľko. Vždy, keď si SMER nominoval svojich, vyhlásil si tajnú voľbu a samozrejme, že si to odsúhlasil. Schválili si to, veď majú na to 83 poslancov. Vždy, keď SMER-u išlo o jeho kandidátov, resp. o ľudí, ktorí sú mu určitým spôsobom zaviazaní. Žiadne ratio tam nehľadajme, žiadne pre a proti, vždycky tam bolo len pre SMER, proti občanom, pre SMER. Žiadne argumenty tuná nezavážia, tak ako hovoril pán Susko a obhajoval tuná, že prečo áno, prečo nie. Vždy to bolo len účelové a presne takýmto spôsobom to prejde aj teraz. SMER sa chystá prelomiť veto prezidenta a schváliť si to naozaj tak, ako mu to vyhovuje. Keby tam v prezidentskom paláci bol ešte bývalý prezident, určite im to schváli. Ale, chvalabohu, že tam je nový prezident a ten to vrátil naspäť. Aj keď vieme, že páni poslanci SMER-u, ktorí majú tuná 83 svojich hlasov, to veto zlomia a nepočúvajú, pretože sa jedná o ich výhody do budúcnosti. Majú tuná ovplyvnené, zmanipulované všetko, čo sa dalo. Ale kdesi sa stala chyba, kdesi to začalo pokuľhávať, a to bola voľba župana v Bystrici, potom to boli prezidentské voľby, potom to boli eurovoľby, klesajú preferencie, nuž treba sa posilniť ešte tam, kde to ide. Pretože keď prídu o moc, mohlo by sa stať, že by sa náhodou začalo vyšetrovať aj vo veciach, v ktorých sa doteraz nevyšetrovalo, lebo máme svojich ľudí tam, kde ich potrebujeme mať. Toto je problém Slovenska, toto je problém justície. Keby tu bol normálny stav, k takýmto veciam absolútne nedochádza. Aj to, čo stále omieľa pán Číž dookola, že sa tu zrazu v parlamente vyskytujú isté živly. No keby sa robila politika naozaj pre občanov, pre všetkých občanov, tak ani tých živlov tuná nie je treba. Pretože naozaj by sa robilo pre občana a nebol by dôvod na ľudí, ktorí sa dokážu postaviť na odpor voči takýmto praktikám. Odstráňme príčinu a nemusíme riešiť dôsledky. Takto by to malo fungovať v našej spoločnosti. Ale, žiaľ, vieme, že tuná pán Susko hovorí o korupcii, určite v tom má niekto veľmi bohatú prax, a vieme, že má, žiaľ, nedá sa to dokázať, sú sofistikované, premyslené praktiky, špekulácie, ale možno raz časom sa aj toto poddá. Takže v tomto prípade nie je možné veriť tomu, že strana SMER má čestné a poctivé úmysly pri tajnej voľbe. Pri tajných voľbách vo všeobecnosti. A o morálke už ani nehovorím, že vždy len účelovo, tak, aby to vyhovovalo jej vlastným potrebám – potrebám strany SMER.